Урок беларускай мовы ў 7 класе

па тэме **,,Разрады прыслоўяў па значэнні”**

***Мэты:***

- спрыяць асэнсаванню вучнямі падзелу прыслоўяў на семантычныя разрады, уключаць прыслоўі ў актыўны слоўнікавы запас школьнікаў;

- выпрацоўваць уменні вызначаць разрады прыслоўяў, выдзяляць адпаведныя словазлучэнні, ставіць ад галоўнага слова лагічныя, сэнсавыя пытанні, ужываць прыслоўі ва ўласным вусным і пісьмовым маўленні;

- выхоўваць любоў і павагу да роднай мовы.

***Тып урока:*** урок вывучэння новага матэрыялу.

***Тэхналогія***: мнагамерная дыдактычная тэхналогія.

***Абсталяванне:*** падручнікі, карткі-заданні для работы ў парах, табліца, логіка-сэнсавая мадэль у кожнага на парце, мультымедыйны праектар.

Эпіграф:  
 Жыць без цябе абыякава, сумна і цесна.   
 О, як мяне ты ўзняла, родная, любая песня!  
 Хто цябе змалку пазнаў, той ад хаціны не зверне.

Кожнае слова тваё-гэта, што ў коласе зерне.

*П. Броўка*

***Ход урока***

**І. Арганізацыйны момант**

*1. Псіхалагічная настроенасць на ўрок.*

Здагадайцеся, пра што ідзе размова: яна доўжыцца хвілінку, а ў памяці застаецца назаўсёды. Яна стварае шчасце ў доме, атмасферу добразычлівасці ў дзелавых узаемаадносінах. Яна – лепшае супрацьдзеянне, створанае прыродай ад непрыемнасцей. Здагадаліся? Сапраўды, гэта - усмешка.

Калі усмешка на твары чалавека - значыць ён шчаслівы і паспяховы ва ўсім. Я ўсміхнулася вам. Вы ўсміхніцеся мне і адзін аднаму. Глыбока ўдыхніце і выдыхніце. Выдыхніце ўчарашнюю крыўду, злосць, турботы. Забудзьцеся на іх. Удыхайце ў сябе свежасць раніцы зімовай, цеплыню сонечных промняў, чысціню рэк. Я жадаю вам добрага настрою.

Яшчэ старажытныя грэкі казалі, што добры настрой - гэта ўжо палова перамогі. Я жадаю вам поспехаў у барацьбе за веды.

**ІІ. Актуалізацыя раней вывучанага.**

1. Слова настаўніка.

- Наша родная мова вобразная, пявучая, сакавітая. Яна ўвабрала ў сябе вялікую колькасць мілагучных слоў. А што ўжо казаць пра беларускую песню, непаўторную ў сваім гучанні.

*Гучыць беларуская песня ,,Простыя словы”.*

*Вучні выпісваюць у сшыткі з песні прыслоўі, складаюць словазлучэнні і вызначаюць, што абазначае прыслоўе: прымету дзеяння ці іншай прыметы.  
(Проста, добра, прыцемкам, надзейна, грунтоўна).*  
 - Пры дапамозе прыслоўяў ахарактарызуйце вашу сумесную дзейнасць з логіка-сэнсавай мадэллю.

*Прыкладныя адказы* (логіка-сэнсавая мадэль мне дапамагла добра засвоіць матэрыял, надзейна запомніць яго, грунтоўна вывучыць).

2. Карыстаючыся логіка-сэнсавай мадэллю, у прыватнасці вектарамі К2 і К3, вучні расказваюць пра агульнае значэнне і сінтаксічную ролю прыслоўяў.

**ІІІ. Знаёмства з новай тэмай**   
 1. Арфаграфічная хвілінка ( работа над эпіграфам, тлумачым арфаграмы, уласцівыя толькі беларускай мове, увага звяртаецца на змены ў беларускім правапісе, звязаныя з напісаннем ў; выпісваем словазлучэнні (*Жыць абыякава, сумна і цесна; змалку пазнаў)*; вучні заўважаюць, што прыслоўі адказваюць на розныя пытанні (як? калі?).

2. Самастойнае вызначэнне вучнямі тэмы і мэтаў ўрока.  
 3. Слова настаўніка.  
 - Мы сёння з вамі працягваем знаёміцца з новым матэрыялам, карыстаючыся логіка-сэнсавай мадэллю. Ваша задача самастойна запоўніць вектар К4.  
 4. Звяртаемся да матэрыялу падручніка(с.90-91,94) і табліцы(с.92), на дошцы калектыўна запаўняецца вектар К4 (вектары зялёнага колеру азначаюць вядомае, а чырвонага - яшчэ не вывучанае).

- У выніку вашай працы вектар К4 павінен ператварыцца з чырвонага колеру ў зялёны.  
  
**ІV. Фізкультхвілінка**  
 - З дапамогай прыслоўяў ахарактарызуйце свае дзеянні.  
 Устаць (як?) хутка.  
 Сесці (дзе?) побач.  
 Развесці рукі (як?) шырока.  
**V. Замацаванне новых ведаў** *1. Праца з карткамі ў парах.*

***Картка №1***

Я родную мову пачую здалёк!  
 І ўвесну, і ўлетку на ёй гавару я знарок.

Урачыста, чароўна гучаць мае словы:

,,Паверце, на свеце няма лепшай мовы!”

*Заданне:*

**1)** Выпісаць прыслоўі разам са словамі, да якіх адносяцца.

**2)** Вызначыць разрад прыслоўяў па значэнні.

***Картка №2***

Ад гучання роднай мовы на душы радасна, хораша, цёпла.

Як хораша гучыць беларуская мова!

Трэба на матчынай мове гаварыць часцей.

*Заданне:*

**1)** Выпісаць прэдыкатыўныя прыслоўі.

**2)** Падкрэсліць іх як члены сказа.

*2. Творчае заданне: дапрацаваць сачыненне, устаўляючы патрэбныя прыслоўі і вызначыць іх разрад.*

У кожнага чалавека, народа ёсць свая родная мова. Мая родная мова-беларуская. Толькі роднае слова гучыць ….. і ……Матчына мова-так ….. і …..называюць сапраўдныя беларусы сваю мову. Беларускія пісьменнікі сказалі …..шчырых слоў пра сваю родную мову, яе багацце і прыгажосць. Яны ….. адчувалі слова, умелі зазірнуць у яго глыбіні.

Мне б вельмі хацелася, каб наша роднае слова гучала ….., радавала сваёй мілагучнасцю і прыгажосцю.

**VІ. Карэкцыя ведаў вучняў**

***Тэставая работа.*** *1. Пазначце групы па значэнні, якія адносяцца да прыслоўяў.* 1) спосабу дзеяння;  
 2) рэчыўныя;  
 3) меры і ступені.  
 2*. Падкрэсліце прыслоўі мэты.* 1) ніколі, назаўсёды, напаказ, выключна;  
 2) досыць, шэптам, знарок, зараз;  
 3) уперад, удвая, спачатку, наўмысна.  
 *3. Адзначце сказы, у якіх ўжыты прыслоўі мэты ці прыслоўі прычыны.* 1) Раніцай беларускае слова здзіўляе, а вечарам павучае;  
 2) Нізавошта не адракуся ад матчынай мовы;  
 3) Наперакор усім гучыць роднае слова.  
 *4. Выберыце правільнае азначэнне.* 1) прэдыкатыўныя прыслоўі - гэта словы, якія прымыкаюць да дзесловаў і выконваюць у сказе ролю акалічнасці;  
 2) словы, якія абазначаюць стан прыроды або чалавека і ў сказе з’яўляюцца выказнікамі;  
 3) словы, якія абазначаюць прымету дзеяння, магчымасць або неабходнасць выканання дзеяння і выконваюць у сказе ролю выказніка.

**VІІ. Рэфлексія**

Тры чалавекі вязуць каляскі з цяжкімі камянямі.

- Што вы робіце? - пытаюцца ў іх.

- Валаку гэтыя праклятыя камяні, - адказвае першы.

- Зарабляю сабе на хлеб, - кажа другі.

- Я буду будаваць храм, - кажа трэці.

- Суаднясіце прытчу з нашым урокам і скажыце, чым была для вас сённяшняя праца:

1) вам было працаваць цяжка, вы валаклі каменне?

2) вы працавалі дзеля адзнакі, пахвалы, зараблялі сабе на хлеб?

3) ці будавалі храм душы і ведаў?  
 - Адным прыслоўем ацаніце ўрок, сваю работу на ўроку (насычана, нудна, цікава, цяжка, прадуктыўна).

**VІІ. Дамашняе заданне**

§20, пр.164 (напісаць невялікі тэкст-апісанне зімовага дня, выкарыстоўваючы прыслоўі розных груп па значэнні).